**אלומות**

**תקנון הארגון**

**מבוא**

מוקם בזה ארגון אשר יום היווסדו 19 באפריל 2017 ותקנונו כדלקמן.

(א) שם הארגון: **אלומות**  **Alumot**

(ב) מטרות הארגון:

(1) לימוד עברית לילדים וקיום פעילויות חינוך, חברה ותרבות בשפה העברית וברוח שיתופית, פלורליסטית ודמוקרטית

(2) יצירת קהילה דוברת עברית שתהווה בית לישראלים ודוברי עברית מקומיים

(3) קיום תכנית העשרה למבוגרים

(4) ביצוע כל פעולה שתידרש, במובן הרחב ביותר, למען הגשמת המטרות הנ"ל

מוצהר במפורש כי הארגון הינו ארגון ללא מטרות רווח, ולפיכך הפקת רווחים אינה נמנית על מטרותיה. בהגדרה, זהו ״ארגון בלתי מאוגד״ (Unincorporated Association).

**סימן א': חברות ולימודים**

**1. קבלת חברים**

(א) אדם החפץ שילדיו ילמדו במרכז אלומות, ישלם את שכר הלימוד השנתיים או הסמסטריאליים שנקבעו על-ידי הועד ותהיה בכך הוכחה לכך שהוא מבקש להיות חבר הארגון, או לחדש את חברותו בו, ומסכים לקיים את הוראות התקנון ואת החלטות האסיפה הכללית של הארגון ולפעול בהתאם למטרות הארגון. שכר הלימוד כולל את הזכות להשתתף בפעילות ההעשרה למבוגרים.

(ב) אדם החפץ להשתתף בתכנית ההעשרה למבוגרים בלבד (ללא לימודים) יהיה מוזמן להצטרף לתכנית ההעשרה השנתית. תשלום סמלי עשוי להיגבות בכל אירוע.

**2. זכויות וחובות של חבר**

(א) חבר אלומות זכאי להשתתף בפעולות הארגון וליהנות משירותיו.

(ב) הועד רשאי לקבוע דמי חבר שתשלומם יהיה חובה על החברים.

(ג) חבר אלומות זכאי להשתתף ולהצביע בכל אסיפה כללית ויהיה לו קול אחד בכל הצבעה.

(ד) ההורים ישתתפו בסבב תורנויות הכולל: שמירה, השגחה בהפסקה, סידור פינת הקפה ונקיון.

**3. זכויות וחובות של ארגון אלומות**

(א) הארגון מתחייב שהשיעורים יתקיימו כמפורסם באתר ובעדכוני הדואר האלקטרוני.

(ב) המורים יגיעו מוכנים עם תכנית לימודים שמתאימה לקבוצה.

(ג) הארגון מתחייב לעשות כמיטב יכולתו למצוא מורה מחליף במקרה שמורה לא יכול להגיע. במקרה שלא יימצא פתרון, ייתכן שיתקיים סבב הורים שיעבירו את הפעילות לילדים באופן זמני.

(ד) שיעור שבוטל באשמת אלומות, יתקיים במועד אחר.

(ה) אלומות אחראית לילדים כל עוד הם בבניין ובמהלך שעות הפעילות. ילד שמפריע בצורה שפוגעת או מסכנת אחרים, או שמסרב לקחת חלק בפעילות (באופן קבוע, ללא קשר לסוג הפעילות), הצוות בשילוב ההורים יצטרך למצוא פיתרון שיאפשר לילד להישאר עם שאר חברי הכיתה.

(ו) חברי הועד ו/או האסיפה הכללית יכולים לקבוע / לשנות את תכנית הלימודים ואת צוות המורים.

**4. מתן הודעות לחברים**

הודעות הארגון לחבר יימסרו בדואר אלקטרוני אל הכתובות שמסר לארגון.

**סימן ב': האסיפה הכללית**

**5. זמן ומקום**

יומה, שעתה ומיקומה של אסיפה כללית ייקבעו בידי הועד.

**6. הזמנה**

אסיפה כללית תכונס על ידי הודעה שתינתן לכל חבר לפחות עשרה ימים מראש ותציין יום, שעה, מקום וסדר יום לאסיפה. אם לא יירשמו מעל 20 משתתפים לאסיפה, היא עשויה להתבטל.

**7. תפקידי האסיפה הכללית**

האסיפה הכללית תשמע דו"ח על פעולות הועד המנהל ועל מצבו הכספי של הארגון, תדון בו ותחליט על אישורו. כמו כן, האסיפה הכללית תחליט על אישור התקציב השנתי של הארגון, בהתאם להצעת התקציב שתוגש לה על-ידי הועד, ואחת לשנה החל מיוני 2018 האסיפה הכללית תבחר בוועד.

**8. מנין חוקי נדרש לקיום אסיפה**

אסיפה כללית תוכל להתקיים אם יהיה מספרם של הנוכחים אשר יהיה (לא נדרש מניין חוקי כלשהו), אולם אם לא נכחו לפחות רבע ממספר חברי הארגון בשעה שצוינה בהזמנה, תחל הישיבה חצי שעה מאוחר יותר.

**9. אופן קיום האסיפה וקבלת החלטות בה**

(א) סדר הדברים באסיפה הכללית ייקבע על-ידי אחד מחברי הועד.

(ב) החלטות האסיפה הכללית יתקבלו ברוב קולות של המצביעים, זולת אם החוק או תקנון זה דרשו רוב אחר לקבלתן.

(ג) חבר הועד המנהל יערוך את פרוטוקול האסיפה.

**סימן ג': הועד (להלן: הועד המנהל)**

**10. הרכב הועד ואופן מינויים של חברי הועד**

(א) מספר חברי הועד ייקבע בהחלטת הועד ובשאיפה לא יפחת מחמישה.

(ב) חברי הועד ייבחרו על-ידי האסיפה בבחירות אישיות, חשאיות ושוות, כשלכל מצביע מותר לבחור בחמישה מועמדים מבין אלה שהציגו את מועמדותם בפני האסיפה.  על אף האמור, ועד הארגון במועד הקמתה יכהן עד יוני 2018, ובמהלך החודש האחרון לכהונתו תבחר האסיפה הכללית ועד חדש אם יהיה צורך.

(ג) לבחור ולהיבחר לוועד רשאים רק חברי אלומות אשר שילמו את דמי החבר.

(ד) הועד רשאי להחליט על צירופם לוועד של שני חברי ארגון נוספים, הגם שאלה לא נבחרו על-ידי האסיפה הכללית.

**11.  תפקידי הועד וסמכויותיו**

(א) הועד מופקד על ניהול אלומות בהתאם למטרותיה ועל-פי הדין.

(ב) הועד יבחר מבין חבריו או מבין יתר חברי אלומות את נושאי התפקידים הבאים: מנהל/ת, גזבר/ית, רכז/ת פדגוגי/ת, מקשר/ת אלומות מבוגרים, מתאם תורנויות, וחברים נוספים לפי ראות עיני הועד ולפי מספר המתנדבים (למשל- ספרנ/ית).

(ג) הועד יבחר באחד או יותר מחבריו לתפקיד מנהל הועד, אשר יהיה אחראי לכינוס ישיבות הועד וניהולן, וכן לניהול פעילותה השוטפת של הארגון ולתיאום בין בעלי התפקידים בה.

(ד) החלטה של חבר ועד שניתנה בנושא המצוי במסגרת תפקידו תחייב את הארגון כל עוד הוא אינו עומד בסתירה להחלטת ועד או למטרות הארגון ועקרונותיה על-פי התקנון, ובלבד שאם החלטה כאמור כרוכה בהוצאה כספית, יש לה כיסוי תקציבי מתאים ואושרה על-ידי חבר ועד נוסף.

(ה) הועד רשאי להחליט על חילופי תפקידים בין חברי הועד.

**12. תקופת הכהונה**

(א) הועד יכהן עד שאסיפה כללית תבחר ועד חדש; חבר הועד היוצא יכול להיבחר לוועד החדש.

(ב) חבר הועד רשאי להתפטר בכל עת מכהונתו על ידי הודעה לכל הועד.

**13. השלמת הועד**

(א) נתפנה מקומו של חבר הועד, רשאים הנותרים למנות חבר אחר של הארגון לכהן כחבר הועד עד לאסיפה הכללית הקרובה; עד למינוי כזה רשאים הנותרים או הנותר להמשיך לפעול כועד.

(ב) חבר הועד שנבצר ממנו למלא תפקידיו, רשאים הנותרים או הנותר למנות חבר הארגון למלא מקומו עד שישוב למלא תפקידיו.

**14. ישיבות הועד**

(א) בכפוף להוראות התקנון, הועד רשאי להסדיר בעצמו את מועד ישיבותיו, ההזמנה להן ודרך ניהולן.

(ב) מדי שנה עד ה-30 ביולי תתקיים ישיבת ועד בה יאושר הדו"ח הכספי של הארגון (מאזן ודו"ח הכנסות והוצאות) ביחס לשנה החולפת, ובנוסף במהלך השנה יתקיימו כ-2 ישיבות. כמו כן, ישיבת ועד תכונס בכל פעם בה מבקש זאת מי מחברי הועד.

(ג) הודעה על כינוס ישיבת ועד תימסר באי-מייל לכל חברי הועד לפחות חמישה ימים מראש.  בהודעה כאמור יצוינו הנושאים שעל סדר יומה של הישיבה המתוכננת.

(ד) כל חבר בארגון רשאי להיות נוכח כצופה ולשאת דברים בישיבות הועד, אולם לא תהיה לו זכות הצבעה.

(ה) המניין החוקי לפתיחת ישיבת ועד יהיה מחצית מחברי הועד.

(ו) סדר הדברים בישיבות הועד ייקבע על-ידי מנהל הועד.

(ז) אחד מחברי הועד יערוך את פרוטוקול ישיבות הועד.

(ח) ניתן יהיה לקיים ישיבות טלפוניות או באמצעות סקייפ, זום, או כל אמצעי תקשורת אחר, ובלבד שכל המשתתפים יוכלו לשמוע זה את זה.

(ט) חבר ועד אינו רשאי להעניק את זכות הצבעתו לאחר באמצעות ייפוי כוח.

**15. החלטות**

החלטות הועד יתקבלו ברוב קולות המצביעים; היו הקולות שקולים, לא נתקבלה ההצעה. הצבעות תתבצענה בעל-פה, אלא אם כן מי מחברי הועד ביקש לקיים הצבעה חשאית באמצעות פתקים. ניתן לקבל החלטות גם שלא באמצעות כינוס ישיבת ועד, ובלבד שההחלטה הרלוונטית נערכה בכתב ושכל החברי הועד הביעו בכתב את תמיכתם בה.

**16. זכות הייצוג והחתימה בשם הארגון**

הועד רשאי להסמיך שניים או יותר מבין חבריו לחתום בשם אלומות על מסמכים שיחייבו אותה, ולבצע בשמה פעולות שהן בתחום סמכותו. לשם חתימה על חוזים ומסמכים המחייבים את הארגון נדרשות חתימותיהם של לפחות שניים מחברי הועד. אם למסמך יש משמעות כספית אז הגזבר חייב לאשר אותו או לחתום עליו.

**17. כספים**

(א) שנת הכספים של הארגון היא שנת הלימודים.

(ב) מנהל הועד והגזבר אחראים על ניהול כספי הארגון, ובכלל זה על ניהול תקין של ספרי החשבונות.

**סימן ד': שינוי תקנון**

**21.**תקנון זה ישונה ברוב של חברי הועד ובלבד שהמצביעים בעד השינוי מונים למעלה מחצי מכלל חברי הועד.

**נוהל הבחירות לועד**

(בהתאם לתקנון אלומות)

(א) באסיפת חברי הקהילה שתתקיים ביום \_\_\_\_\_\_\_\_\_\_ ייבחר ועד חדש אשר יחל את תפקידו ביום \_\_\_\_\_\_\_\_\_\_\_ ויכהן במשך שנה.

(ב) לבחור ולהיבחר לועד רשאים רק חברים אשר שילמו את דמי החבר לשנת \_\_\_\_\_.

(ג) על המעוניינים להציג את מועמדותם להודיע על כך באי-מייל אל מנהל הועד ולכתוב פסקה אחת בעברית אשר בה יציגו את עצמם לחברים ויבקשו את תמיכתם. המועד האחרון להגשת מועמדות – \_\_\_\_\_\_

(ד) לקראת האסיפה יישלח אי-מייל אל כל חברי אלומות ובו יוצגו בפורמט אחיד כל המועמדים העונים על הקריטריונים המפורטים בסעיף (ב) לעיל, באמצעות הטקסטים ששלחו לפי סעיף (ג) לעיל.  כמו כן, באסיפה עצמה יוכל כל אחד מהם לעמוד בפני החברים ולהציג את עצמו ואת מועמדותו.

(ה) שישה חברי ועד ייבחרו על-ידי האסיפה בבחירות אישיות, חשאיות ושוות, באמצעות פתקי הצבעה.  לכל מצביע מותר לבחור בחמישה מועמדים.  בעלי זכות הצבעה אשר בני-זוגם משתתפים באסיפה אך מהם עצמם נבצר להשתתף בה רשאים להצביע אם יישלחו באמצעות בן/בת הזוג מעטפה סגורה וחתומה ובה פתק הצבעה בכתב-ידם.

(ו) פתקי ההצבעה ייאספו וייספרו מיידית ובאופן פומבי.  פתקי הצבעה שאינם עונים על הכללים הנ"ל – ייפסלו.  תוצאות הבחירות תדווחנה מיידית למשתתפי האסיפה, וכמו כן תישלח הודעה על כך באי-מייל אל כל החברים.